Diabetes verhoog kanse om sekere kankers te kry | Netwerk24
Diabetes verhoog kanse om sekere kankers te kry
Deur Elsabé Brits 04 Oktober 2018 09:57
Diabetes word verbind met ’n verhoogde risiko om ’n aantal kankers te kry, asook ’n kleiner kans om kanker te oorleef.
Dié bevinding is voorgelê op die jaarvergadering van die Europese Vereniging vir die Studie van Diabetes (EASD) nadat 450 000 mense met diabetes vir sewe jaar lank vergelyk is met twee miljoen ander mense.
Navorsing wys mense met diabetes het ’n groter kans om kanker op te doen. Foto: Pixabay
Vir algemene kankers, soos kolorektale kanker, het mense met tipe-2-diabetes ’n 20%-groter kans om dit te kry, en ’n 5%-groter kans om borskanker te kry.
Indien mense met diabetes met kanker gediagnoseer word, vaar hulle slegter, en hul kanse is 25% groter om aan borskanker te sterf, en 29% groter om aan prostaatkanker te sterf.
Vorige navorsing het aangedui daar is ’n verband tussen tipe-2-diabetes en kanker, maar dié studie was tot nou toe die grootste in sy soort.
Mense met diabetes se kans om lewerkanker te kry is 231% keer groter as dié sonder diabetes. Die persentasies vir ander kankers is: pankreas (119%), baarmoeder (78%), penis (58%), nier (45%), maag (21%) en blaas (20%).
Die aantal mense met tipe-2-diabetes het die afgelope 30 jaar verdubbel. Soveel as 415 miljoen mense wêreldwyd ly daaraan.
Om oorgewig te wees word ook verbind met kanker.
Kenners is nog nie seker wat presies die meganisme is wat tipe-2-diabetes met kanker verbind nie, maar vetsug en dieet blyk twee van die merkers te wees.
Meer oor: Gesondheid | Diabetes | Kanker
Diabeet dood in sel: Vervolg 4, sê landdros
'n Doodskoot vir ongetoetse middels?